Ai 8 di Mai a Udin, inte suaze dai “Dialics in Biblioteche”, si fevele di Europe e di Friûl in Europe. A sîs sot sere li de Sezion Moderne de Biblioteche civiche “V. Joppi” la Fieste de Europe (l’inovâl de innomenade “Declarazion Schuman” dai 9 di Mai dal 1950) e ven memoreade cu la presentazion di Il Tratât di Lisbone. Argoments e documents pe integrazion europeane.
La publicazion, che e je stade dade fûr timp indaûr de “Casa per l’Europa” di Glemone, e fâs indenant ancjemò une volte la ocasion par fâ une riflession su la Europe che e je e su chê che e mancje, propit intant che il 2013 al è stât proclamât l’An european dai citadins, a vincj agns de introduzion de cittadinance europeane cu la jentrade in vore dal Tratât di Maastricht.
Dai contignûts de publicazion e dai argoments che a tocjin la atualitât dal procès di integrazion europeane a fevelaran Silvio Moro, President de “Casa per l’Europa”, Renato Damiani, Vicepresident di chê stesse associazion di Glemone e autôr di un dai saçs che si cjatin tal libri, Elena Anziutti, colaboradore de Casa per l’Europa di Gemona e ancje jê autore di un cjapitul dal volum, e Marco Stolfo, ideatôr e curadôr de opare.
Il Tratât di Lisbone. Argoments e documents pe integrazion europeane al ten dongje un libri bilengâl (par furlan e par talian) e un cd intes cuatri lenghis de regjon: furlan, sloven, todesc e talian.
Il volum si vierç cui intervents di Silvio Moro, Roberto Molinaro (Assessôr regjonâl ae istruzion cuant che la publicazion e je stade dade fûr) e Lucio Battistotti (Diretôr de Rapresentance in Italie de Comission europeane), e al è struturât in cinc sezions tematichis.
La prime e je dedicade al Tratât di Lisbone. Chest argoment al ven frontât di Claudio Cressati, che al insegne li de Universitât dal Friûl e al è President de Academie europeiste dal Friûl-VJ, e di Renato Damiani.
Inte seconde la atenzion e je concentrade su tutele des minorancis e integrazion continentâl – cuntun articul di Marco Stolfo, che al è dotôr di ricercje in Storie dal federalisim e de unitât europeane – e su cooperazion trasfrontaliere, Euroregjons e Grups europeans di cooperazion teritoriâl, cui contribûts di Marco Stolfo e Leopoldo Coen de Universitât dal Friûl.
Giorgio Grimaldi, che al insegne storie des relazions internazionâls li de Universitât de Val di Aoste, al vierç la tierce sezion cun doi contribûts, dedicâts aes politichis europeanis sul ambient e su la energjie. Le complete Elena Anziutti, che e fâs il pont de situazion su lis politichis indreçadis a favorî informazion, mobilitât e citadinance ative dai zovins.
La cuarte sezion e je di caratar storic e e tocje la ativitât dai moviments federaliscj e europeiscj de Italie (articul prontât di Paolo Caraffini de Universitât di Turin), il rapuart tra i partîts e i moviments nazionalitaris e regjonaliscj e la integrazion europeane – cuistion frontade di Marco Stolfo – e i risultâts e lis prospetivis dal cuint slargjament de Union europeane a Est e a Sud, teme ilustrât di Lara Piccardo de Universitât di Gjenue.
La publicazion si siere cuntune serie di schedis informativis dedicadis a associazions e istituzions che, compagn de Cjase pe Europe di Glemone, a son impegnadis inte promozion de cognossince e de cussience europeane intal teritori dal Friûl-VJ.
Il cd-rom zontât al è complementâr aes pagjinis dal volum, no dome pe forme multilengâl, ma ancje pal contignût multidissiplinâr.
Par ognidun dai argoments frontâts intes sezions dal libri, di fat, e je metude a disposizion une selezion di fonts documentâls e bibliografichis e di colegaments cun pagjinis o sîts internet di interès specific.
Riferiments e links a son organizâts par aree tematiche e a son colegâts ai ristrets dai contribûts publicâts intal volum.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn